《挽王自然二首 其一》
宋代·王庭圭

耆旧风流绝后尘，尚容晚岁接冠巾。英豪取友半天下，论议常倾一座人。

横槊阵前工草檄，结庐江上老垂纶。只今遗像髯如棘，犹足堂堂耸缙绅。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。